AH บวก 3% โบรกฯอัพเป้า 32.50 บ. ชี้กำไรปี 64 แตะ 1.02 พันลบ. รับยอดผลิตรถยนต์-Fx หนุน
AH บวก 3% โบรกฯอัพเป้า 32.50 บ. จาก 21 บ. ชี้กำไรปี 64 แตะ 1.02 พันลบ. รับยอดผลิตรถยนต์หนุน พร้อมได้รวมกำไรอัตราแลกเปลี่ยน 250 ลบ.
3 ธ.ค. 2564

ผู้สื่อข่าวรายงานว่าวันนี้ (3 ธ.ค. 2564) ราคาหุ้น บริษัท อาปิโก ไฮเทค จำกัด (มหาชน) หรือ AH ณ เวลา 12:18 น. อยู่ที่ระดับ 25.25 บาท เพิ่มขึ้น 0.85 บาท หรือ 3.48% โดยทำจุดสูงสุดที่ 25.50 บาท และทำจุดต่ำสุดที่ 24.50 บาท ด้วยมูลค่าการซื้อขาย 91.17 ล้านบาท

บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ (3 ธ.ค. 2564) ว่า ทางฝ่ายวิจัยมีมุมมองเชิงบวกต่อปี 2565 โดยหนุนจาก (1) อุปสงค์ทั่วโลกเติบโต 10% อ้างอิงคาดการณ์โดย IHS Markit, (2) การผลิตชิปกลับมาปกติในไตรมาส 2/2565, (3) อุปสงค์ที่เพิ่มขึ้นจากรถกระบะโมเดลใหม่, และ (4) การขยายเวลานโยบายลดภาษีขายเหลือ 0% สำหรับรถยนต์ที่ประกอบในประเทศและลดภาษีขายสำหรับรถยนต์นำเข้าเหลือ 5% (จาก 10%) จากเดิมสิ้นสุด ธ.ค. 2564 เป็น มิ.ย. 2565
ทั้งนี้ทางฝ่ายวิจัยปรับคำแนะนำขึ้นเป็น “ซื้อ” ราคาเป้าหมายเป็น 32.50 บาทต่อหุ้น (จาก 21 บาท) อีกทั้งปรับคาดการณ์กำไรปี 2564 ขึ้น 50% อยู่ที่ 1.02 พันล้านบาท และกำไรปี 2565 ขึ้น 18% อยู่ที่ 1.05 พันล้านบาท อย่างไรก็ดีทางฝ่ายวิจัยได้รวมกำไรอัตราแลกเปลี่ยน 250 ล้านบาท ในปี 2564 และปรับอัตราการเติบโตของยอดผลิตรถยนต์ปี 2564 จาก 15% เป็น 20% นอกจากนี้ทางฝ่ายวิจัยได้ปรับสมมติฐานอัตรากำไรขั้นต้นในปี 2564 จาก 8.00% เป็น 10.60% และในปี 2565 จาก 8.30% เป็น 11.00% จากการผลิตที่มีประสิทธิภาพสูงขึ้น พร้อมปรับปีฐานประเมินมูลค่าเป็นปี 2565 และได้ราคาเป้าหมายที่สูงขึ้นอ้างอิง ค่า PER ที่ 10.00 เท่า